শ্রীপুর (গাজীপুর) সংবাদদাতা : অসহায় কৃষক পরিবারের জমি দখলের চেষ্টার অভিযোগ পাওয়া গেছে। প্রতিপক্ষ প্রভাবশালীদের হুমকির মুখে আতংকে দিন কাটাচ্ছেন কৃষক পরিবার। উপজেলার রায়েদ ইউনিয়নের আমরাইদ বাজারে কৃষক পরিবারের জমি ও মার্কেট দখলের চেষ্টার ঘটনা ঘটেছে। জানা গেছে, পৈতৃক সূত্রে মালিক হয়ে দীর্ঘ ৭০ বছর যাবত কৃষক পরিবার বসতবাড়ি ও দোকান-পাট নির্মাণ করে ভোগদখল করছেন। লোভের বশবর্তী হয়ে একই এলাকার মৃত মফিজ উদ্দিন শিকদারের পুত্র আলাউদ্দিন শিকদার ও আবু সুফিয়ান শিকদার কৃষক পরিবারের বসতবাড়ি ভেঙ্গে মূল্যবান জমিটুকু জবর দখল করার চেষ্টা শুরু করে। প্রতিপক্ষ প্রভাবশালীদের প্রতিরোধ করতে না পেরে কৃষক কফিল উদ্দিন শিকদারের পুত্র মোকলেছুর রহমান শিকদার বাদী হয়ে গাজীপুর আদালতে দেওয়ানী মোকদ্দমা দায়ের করেন। আদালত উভয় পক্ষকে শান্তিশৃঙ্খলা বজায় রাখার জন্য ১৪৪ ধারা নোটিশ জারি করেন। কিন্তু প্রতিপক্ষের লোকজন প্রভাবশালী হওয়ায় আদালতের আদেশের তোয়াক্কা না করে জমি জবরদখলের চেষ্টা অব্যাহত রাখে। এ ব্যাপারে রায়েদ ইউনিয়নের চেয়ারম্যান আব্দুল হাই একাধিকবার গ্রাম্য শালিস করলেও কোনো সুরাহা হয়নি। মোখলেছুর রহমানের বড় ভাই ছিদ্দিকুর রহমান শিকদার তাদের জমি রক্ষার জন্য স্থানীয় সংসদ সদস্য ও গাজীপুরের পুলিশ সুপারের কাছেও পৃথকভাবে লিখিত অভিযোগ দায়ের করেন। স্থানীয় সংসদ সদস্য তর্কিত জমির মীমাংসার জন্য রায়েদ ইউনিয়ন পরিষদের চেয়ারম্যানকে দায়িত্ব দিলে গত সোমবার আমরাইদ বাজারে স্থানীয়ভাবে গ্রাম্য শালিস বসে। প্রতিপক্ষের লোকজন শালিসীয়ানদের সিদ্ধান্ত না মানায় শালিস অমীমাংসিত থাকে। বর্তমানে কৃষক পরিবার বসতবাড়ি ও মার্কেট বেদখল হওয়ার আতংকে রয়েছে। প্রতিপক্ষ আলাউদ্দিন শিকদার জানান, জমি দখলের ঘটনাটি সম্পূর্ণ মিথ্যা, আমাদের জমিই সিদ্দিক শিকদাররা দখল করে আছে। এ ব্যাপারে রায়েদ ইউনিয়নের চেয়ারম্যান আব্দুল হাই জানান, উভয় পক্ষের কাগজপত্র যাচাই-বাছাই করার জন্য জুরিবোর্ড গঠন করা হয়েছে। এখনও চূড়ান্ত সিদ্ধান্ত দেয়া হয়নি।